പ്രകൃതി വിരുദ്ധ പീഡനം: ഒരാള് പിടിയില് ചാലക്കുടി: ആണ്കുട്ടികളെ പ്രകൃതിവിരുദ്ധ പീഡനത്തിനിരയാക്കിയ കേസിലെ പ്രതിയെ ചാലക്കുടി ഡിവൈഎസ്പി സി.ആര്. സന്തോഷിന്റെ നേതൃത്വത്തില് പിടികൂടി. കൊരട്ടി മേലൂര് കൂവക്കാട്ട് കുന്ന് സ്വദേശി പേരുക്കുടി വീട്ടില് വിവേക് 36 ആണ് പിടിയിലായത്. ഇയാള് ദേശീയപാത കേന്ദ്രീകരിച്ചും മറ്റും ആളുകളെ ആക്രമിച്ച് കവര്ച്ച നടത്തിയ കേസുകളിലും യുവാവിനെ ക്രൂരമായി ആക്രമിച്ച കേസിലും, ചാലക്കുടി, ആളൂര്, കൊടകര എന്നിവിടങ്ങളില് നിരവധി അടിപിടി കേസുകളിലും പ്രതിയാണ്. കഴിഞ്ഞ ആഴ്ചയാണ് വിവേകിനെതിരെ പരാതിയുമായി മാതാപിതാക്കള് പോലീസിനെ സമീപിച്ചത്. 12 ഉം 13 ഉം വയസുള്ള ബാലന്മാരെയാണ് വിവേക് പ്രകൃതി വിരുദ്ധ പീഡനത്തിനു വിധേയനാക്കിയതായി പരാതി ഉന്നയിക്കപ്പെട്ടിരിക്കുന്നത്. കുട്ടികളുടെ സ്വഭാവത്തില് മാറ്റങ്ങള് കണ്ടതോടെ മാതാപിതാക്കള് വിവരങ്ങള് ചോദിച്ചറിഞ്ഞപ്പോള് ഒരു കുട്ടി വിവേകിന്റെ ക്രൂരതകള് വെളിപ്പെടുത്തുകയായിരുന്നു. മദ്യത്തിന്റെയും കഞ്ചാവിന്റെയും അടിമയായ വിവേക് ബാലന്മാരെ മധുര പലഹാരങ്ങള് നല്കി പ്രലോഭിപ്പിച്ചും ഭീഷണിപ്പെടുത്തിയുമാണ് വശത്താക്കിയതെന്നാണു പോലീസ് നല്കുന്ന സൂചന. ലഹരി വസ്തുക്കള് ഉപയോഗിച്ചാല് അക്രമാസക്തനാകുന്ന ഇയാളെ സ്വന്തം വീട്ടില് കയറ്റാറില്ല. മദ്യപാനത്തിനുശേഷം ഇയ്യാള് ഒഴിഞ്ഞ കടവരാന്തകളിലും മറ്റുമായാണ് കഴിയുന്നത്. ചെറുപ്പത്തിലേ മുരിങ്ങൂര് കേന്ദ്രീകരിച്ചുള്ള കുപ്രസിദ്ധ ക്രിമിനല് പുട്ടാലു ഷമീറടക്കമുള്ള കൊള്ളസംഘത്തോടൊപ്പം പ്രവര്ത്തിച്ചിരുന്നതായും വിവരമുണ്ട്. ഈ സംഘത്തോടൊപ്പം 2005 ല് വാഹനങ്ങള് ആക്രമിച്ച് യാത്രക്കാരെ മുളക് പൊടിയെറിഞ്ഞും ഇരുന്പുവടി കൊണ്ടാക്രമിച്ചും കൊള്ളയടിച്ചതിനും , 2009 ല് ദേശീയ പാതയില് കൊരട്ടി കോട്ടമുറിയില് പുലര്ച്ചെ അപകടത്തില്പ്പെട്ട കാര് യാത്രികരെ ആക്രമിച്ച് സ്വര്ണവും ഇരുപത്തി അയ്യായിരത്തോളം രൂപയും കവര്ച്ച ചെയ്ത കേസിലും പ്രതിയാണ്. കുട്ടികളുടെ പരാതിയെത്തുടര്ന്ന് കേസ് രജിസ്റ്റര് ചെയ്തതറിഞ്ഞ വിവേക് ഒളിവില് പോവുകയും ആളൂര്, കൊളത്തൂര്, തൃശൂര് ടൗണ് മുതലായ സ്ഥലങ്ങളില് ഒളിവില് കഴിയുകയുമായിരുന്നു. ചാലക്കുടി സര്ക്കിള് ഇന്സ്പെക്ടര് കെ.എസ്. സന്ദീപ്, സബ് ഇന്സ്പെക്ടര് എം.എസ്. ഷാജന്, ചാലക്കുടി ഡിവൈഎസ്പിയുടെ കീഴിലെ ക്രൈം സ്ക്വാഡ് അംഗങ്ങളായ സതീശന് മടപ്പാട്ടില്, റോയ് പൗലോസ്, പി.എം. മൂസ, വി.യു. സില്ജോ, എ.യു. റെജി, എം.ജെ. ബിനു , ഷിജോ തോമസ്, ചാലക്കുടി സ്റ്റേഷനിലെ സീനിയര് സിപിഒ പി.എ. അഭിലാഷ് എന്നിവരെ ഉള്പ്പെടുത്തി പ്രത്യേകാന്വേഷണ സംഘം രൂപീകരിച്ച് അന്വേഷണം നടത്തിയതിനെ തുടര്ന്നാണ് വിവേക് പിടിയിലായത്. ചാലക്കുടി സ്റ്റേഷനിലെത്തിച്ച് വിശദമായി ചോദ്യം ചെയ്തപ്പോള് ഇയാള് കുറ്റം സമ്മതിച്ചതിനെത്തുടര്ന്ന് വൈദ്യ പരിശോധനയും മറ്റും പൂര്ത്തിയാക്കി കോവിഡ് മാനദണ്ഡങ്ങള് പാലിച്ച് കോടതിയില് ഹാജരാക്കും.